MGP-Reidun (31) skrur opp sjarm og sex-appell
Gullstrupen har nemlig ikke fått nok mediaomtale, mener hun, og derfor tar hun nå affære. Med disse nye bildene håper finalisten å vise en ny og forlokkende side ved seg selv. - Ja, jeg måtte jo gjøre noe. Jeg spiller hverken fløyte eller gitar, så jeg må jo spille på noe, forklarer Sæther til VG Nett etter at hun sent onsdag kveld sendte ut en pressemelding med sexy bilder og følgende budskap: «Jeg er stolt av meg selv og ikke redd for å være sexy med noen ekstra kilo».31-åringen legger ikke skjul på at det er et velvalgt PR-stunt. Men hun mener samtidig at det er et sunt og riktig budskap hun kommer med. - Nå kommer hele Norge til å se meg, og det er mye fokus på utseende med klær og sminke og alt. Jeg representerer liksom den delen av befolkningen som har pupper og lår, og jeg synes det er viktig, når man har muligheten til å være et forbilde, og gjøre noe ut av det. Jeg ønsker å spille på dette som en positiv ting, forklarer Sæther til VG Nett. Artisten innrømmer at det til tider er et press om å passe inn i et kroppsideal. - Men jeg følte det kanskje enda mer tidligere da jeg ikke hadde noen kilo ekstra og var mer normalvektig. Da var jeg veldig fokuseert på hvordan jeg så ut. Det er lett å få et overdrevent fokus på det i denne bransjen. Det ironiske er at først da jeg begynte å blåse i presset, så fikk jeg oppdrag og tilbud. Og det ønsker jeg å formidle til andre jenter. Selv om MGP-finalisten tror at det er den musikalske prestasjonen i finalen som til syvende og sist vil være det avgjørende, så legger hun vekt på image. - Jeg har skrudd opp både sjarm og sex-appell. Og stemmen er helt på plass igjen, forklarer sangeren, som slet med halsproblemer i flere uker før delfinalen på Ørland. Sæther stiller i ny kjole på scenen lørdag. - Jeg vil legge fokus på å vise mer former enn jeg gjorde i delfinalen. Sæther stiller med låten «High On Love», skrevet av blant andre norsk-rumenske Ovi (36), selv kjent fra MGP. Skedsmo-kvinnen er utdannet ved Teaterhøgskolan i Gøteborg og er mer kjent i Sverige enn her hjemme. Hun har vært med i en rekke musikaloppsetninger, og et stort høydepunkt var det for 31-åringen da hun i fjor deltok i Queen-oppsetningen «We Will Rock You» i Oslo og ble akkompagnert av selveste Queen-gitarist Brian May.
Reidun Sæther vet nøyaktig hva hun gjør når hun spiller på kropp i forkant av lørdagens MGP-finale.